О Б Щ И Н С К И С Ъ В Е Т - Б О Р О В А Н

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg

 **Постоянна комисия по**

**„Регионално развитие, общинска собственост,устройство на територията,околна среда,пътна и селищна мрежа, инфраструктура и безопасност на движението“**

**П Р О Т О К О Л**

**№ 3**

Днес**, 27.09.2024 г**. /петък/, в Заседателната зала на Общински съвет – Борован, ул.“ Освобождение“ №1 се проведе заседание на постоянната комисия по „Регионално развитие, устройство на територията, околната среда, пътища и селищна мрежа, инфраструктура и безопасност на движението“ към Общински съвет – Борован.

Заседанието започна в **11:00** часа.

Присъстват – 4 общински съветника.

**На заседанието присъстваха още:**

Иван Костовски – Кмет на Община Борован

Ивайло Букерешки – Председател на Общински съвет – Борован,

Заседанието се откри и се ръководи от Председателят на комисията – г-жа Иглика Сълковска.

Г-жа Иглика Сълковска уведоми членовете на комисията за 4 нови докладни записки, както следва:

* **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца с оглед вземане на решение за одобряване на проект на договор за финансиране за реализиране на проект за довеждащ водопровод за допълнително водоснабдяване на гр. Враца и гр. Мездра.
* **Докладна записка от Илиян Буковски – За Кмет на Община Борован, съгласно Заповед № 334/ 20.09.2024г., относно:** Продажба на земя – частна общинска собственост, представляваща урегулиран поземлен имот с кад. № 64, състоящ се от УПИ II и III, кв. 117 по действащия регулационен план на с. Борован, община Борован, с площ на УПИ II-64 – 1200 кв. м. и площ на УПИ III-64 – 1320 кв.м., на собственика на законно построена върху нея сграда.
* **Докладна записка от Иван Костовски – Кмет на Община Борован, относно:** Искане за възобновяване на производството по издаване на Решение № 31 от Протокол № 3/29.08.2024 г. на Общински съвет - Борован във връзка с възникнали нови обстоятелства от съществено значение за издаването на акта, налагащи последващата отмяна на влязлото в сила решение.
* **Докладна записка от Иван Костовски – Кмет на Община Борован, относно:** Разрешение за формиране на маломерни паралелки за учебната 2024/2025 г. и осигуряване на допълнителни финансови средства за обезпечаване на учебния процес извън определените по единни разходни стандарти, чрез дофинансиране на делегираните от държавата дейности със собствени средства в следното училище:

ОУ „ Св. Св. Кирил и Методий“ с. Добролево.

Г-жа И. Сълковска уведоми и за предложен нов проект на решение относно **Докладна записка от Иван Костовски – Кмет на Община Борован, относно:** Актуализиране на Инвестиционна програма 2024 г. на Община Борован.

Г-жа И. Сълковска даде думата за мнения и становища по точките от дневен ред.

**По т. 1 от дневния ред:** Информация за подготовката на Община Борован за работа при зимни условия.

Не постъпиха питания по тази докладна записка.

**По т. 2 от дневния ред:** Информация за подготовката за „Деня на Община Борован“ – 25 Октомври 2024 г.

Не постъпиха питания по тази докладна записка.

**По т. 3 от дневния ред: Предложение от Иван Костовски – Кмет на Община Борован, относно:** Възникнала необходимост от разширение на гробищен парк с. Борован в имот с идентификатор № 05548.77.14, местност „Гъбов дол“, по КККР на с. Борован, Община Борован.

**По т. 4 от дневния ред: Предложение от Иван Костовски – Кмет на Община Борован, относно:** Възникнала необходимост от разширение на гробищен парк с. Добролево в имот с идентификатор № 21600.21.22, местност „Сираковски път“, по КККР на с. Добролево, Община Борован.

Г-жа И. Сълковска заяви, че има фактическа грешка в Плана.

Г-н Н. Вачовски заяви, че състоянието на гробищния парк в с. Малорад е същото, хората се погребват един върху друг.

Г-н Костовски заяви, че му е известно, но общината не може да заложи всичко наведнъж. В отговор на г-жа Сълковска, г-н Костовски поясни, че разширението на гробищния парк е направено по един начин, а в плана на общината е по друг начин – това е фактическата грешка. Идеята на г-н Костовски е да се изгради пътека за траурната церемония, да няма портали и да се минава само от едно място в новата част, като се осигури достъп до старата част; къщичката да се събори, в предната част да се направят пана за разлепване на некролозите и откъм страната на „Гъбов дол“ да се обособят места за автомобили, без да се очертават; да се закупи къщичка или фургон за пазача. В Община Борован няма Наредба за гробищните паркове; покойните вече ще бъдат полагани по ред, ще се създаде и регистър, в който ще се вписват – кой кога е починал и къде е погребан, и ще се поддържа. По време на Ковид -19 много хора са били погребани тук, защото в София на погребението струва 6000 - 7000 лв., а тук – 1000 лв. В момента гробищният парк е почти запълнен, но има една възможност – в долната част, откъм язовира да се обособят места, но там има леко пропадане на самите земни пластове и затова разширението е заложено от тази страна. Сега не е възможно дори да се окоси, а при палене, пожарникарите трябва да стъпват върху гробовете, за да угасят огъня, разясни г-н Костовски.

Г-н Костовски поясни също, че разширяването на гробищния парк изисква доста процедури, не може да се полагат покойните както си поискаме ние. В отговор на г-н Вачовски, г-н Костовски разясни че като общински съветник и той самият може да изготви и да внесе докладна записка до кмета на общината, с копие до Общински съвет; или да предадат на Кмета на Кметството да изготви такава, и да опише какво е състоянието на гробищния парк в с. Малорад, да се провери в картата чий е имотът около него и да се вземе решение какво и как би могло да се направи.

Г-жа И. Сълковска отправи запитване защо е необходимо да се събаря къщичката, не може ли да се ползва за нещо; как ще се загради, и къде ще се подслонят хората, ако вали дъжд или сняг; какво ще се направи за тази страна откъм язовира.

В отговор на г-жа Сълковска, г-н Костовски поясни, че къщичката стои на пътеката, която ще се изгради за минаване на траурната церемония, освен това с години не се ползва за нищо. Ще се загради с твърда зелена мрежа и бетон, но този проект ще остане за другата година, няма да може да се изпълни сега, заяви г-н Костовски, и съобщи, че е разговарял с архитекта за проект на навес (както е в гр. Бяла Слатина) и определяне на мястото му. Г-н Костовски разясни, че много добре му е известно какво е положението на страната откъм язовира, тъй като покойната му майка е погребана точно там; заяви, че ще се загради и там.

Подобно е и предложението за разширение на гробищен парк с. Добролево, като става дума за българския гробищен парк, поясни г-н Костовски.

**По т. 5 от дневния ред: Докладни записки.**

* **Докладна записка от Иван Костовски – Кмет на Община Борован, относно:** Отчет за касовото изпълнение на бюджета, отчет за касовото изпълнение на средствата от европейския съюз, отчет на чуждите средства на Община Борован към 31.12.2023 г., годишен отчет за състоянието на общинския дълг към 31.12.2023 г.

Г-н И. Костовски поясни, че е осигурил присъствието на г-ца Гергана Костова – финансов контрольор, за заседанието на ОбС – Борован и е в готовност да запише въпроси, ако има такива, на които г-ца Костова ще отговори.

* **Докладна записка от Иван Костовски – Кмет на Община Борован, относно:** Приемане на План за провеждане на спасителни и неотложни аварийно- възстановителни работи при бедствия, аварии и катастрофи на територията на Община Борован.

Г-н Костовски поясни, че общината е подала две предложения в комисията по бедствия и аварии: едното е за 4 улици – 3 в с. Нивянин и 1 в с. Борован, на обща стойност 1 300 000 лв., за които е изготвен проект по СМР от предходното ръководство; и второто – за почистване на речното корито на р. Бързица, за укрепване на подпорната стена, за ремонт на ул. Веслец и почистване около р. Скът в урбанизираната част на с. Нивянин – по 300 м от всяка страна на моста, но пари няма.

Г-жа Сълковска попита кога е внесено предложението.

Г-н Костовски в отговор заяви, че е внесено преди 3 месеца, но държавата няма пари. Комисията е одобрила предложението на Община Борован, но има 378 внесени предложения, а пари няма.

Г-жа Сълковска заяви, че трябва да се случи нещо, за да се намерят пари.

Г-н Костовски потвърди, че за съжаление е така.

* **Докладна записка от Иван Костовски – Кмет на Община Борован, относно:** Извънредно неприсъствено заседание на общото събрание на Асоциация по водоснабдяване и канализация на обособената територия, обслужвана от „ВиК“ ООД – Враца.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализиране на списък на пътуващите служители от „Център за настаняване от семеен тип 1 и 2“, имащи право на заплащане на транспортните разходи през 2024 г.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализирани бюджетни прогнози за периода 2025 г. – 2028 г. в частта за местните дейности на Община Борован.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализиране на Инвестиционна програма 2024 г. на Община Борован.

Г-н Костовски поясни, че в новия проект на решение размерът на финансовите средства не се променя, а само детайлната разбивка на дейностите.

Г-жа Сълковска отправи запитване коя сграда ще се купува за тези 100 000 лв.

Г-н Костовски поясни, че се отделят 100 000 лв. за закупуване на помещение (агроаптеката) с три гаража, тъй като собственикът (Орлин) не желае да отдели гаражите, а продава всичко заедно, на обща цена от 180 000 лв. Докладната записка не е внесена сега, тъй като собственикът не е готов с пълния комплект документи, необходими за осъществяването на сделката, но г-н Костовски се е договорил с него да му се изплатят 100 000 лв. сега, а останалите 80 000 лв. – от капиталовата програма за 2025 г. Г-н Костовски поясни, че е необходимо помещение за отделяне на служителите на информационно обслужване на общината, тъй като в момента работят един върху друг, освен това е подписал споразумение за вътрешен ремонт на сградата на общината, през който период от време администрацията би трябвало да бъде преместена някъде, защото не може да спре да работи.

Г-н Костовски припомни, че средствата от капиталовата програма вече не могат да се прехвърлят за следващата година, и ако не се изразходят, се връщат на държавата.

* **Докладна записка от Иван Костовски – Кмет на Община Борован, относно:** Отдаване под наем на неурегулиран поземлен имот, представляващ Масивна сграда с кадастрален № 496, застроена площ от 20 кв. м., намиращ се в УПИ I-495, кв. 52 по плана на с. Малорад, при граници и съседни имоти: на изток – УПИ I-495; на запад – помещение „Тото“, представляващо част от поземлен имот с кадастрален № 496, на север – ул. „Искър“; на юг – УПИ I-495, актуван с АЧОС № 1018/24.09.2009 г., вписан в Служба по вписванията гр. Бяла Слатина, Вх.рег.№ 3216 от 25.09.2009 г., Акт № 167, Том VI, нд. 1152/09г.

Г-жа И. Сълковска отправи запитване относно вписаните 30 % постъпления от наема, които отиват в дейности от местно значение в Кметството на селото, което я е впечатлило.

Г-н Костовски поясни, че така е трябвало да бъде и преди, но са задържани в общината и не са предоставяни на отделните Кметства. Г-н Костовски разясни, че има заявител (Румен от с. Малорад), който желае да наеме помещението до тотото в с. Малорад; било е наето от друг, който се е отказал и е прекратил договора си с общината; но за да се отдаде отново под наем, е необходимо решение на Общински съвет.

* **Докладна записка от Иван Костовски – Кмет на Община Борован, относно:** Даване на съгласие за актуализиране на Инвестиционната програма на Община Борован за 2024 и закупуване на нов специализиран автомобил за отпадъци от натрупаните отчисления по чл. 64 от Закона за управление на отпадъците и средства отпуснати от държавния бюджет на база чл. 52, ал. 1, т. 1, буква «в» от Закона за публичните финанси.

Г-жа И. Сълковска отправи запитване относно изразходването на 100 000 лв. за нов камион, и дали после ще се изплаща на лизинг.

Г-н Костовски заяви, че няма да се изплаща на лизинг. Той разясни, че преди частичните избори за общински съветници в Община Борован, предходния състав на ОбС е назначил комисия, която да извърши оглед на всички МПС-та, собственост на общината. Протоколът на комисията удостоверява, че камионът, с който общината разполага в момента, е „на ръба“ и ако се счупи, наемът на друг е между 3000 и 4000 лв. След дълго обсъждане, г-н Костовски и общинска администрация са стигнали до извода, че техника втора употреба няма да се купува, тъй като няма по- евтина от 200 000 лв., няма гаранция за нея и ремонтът й е много скъп. Г-н Костовски и общинска администрация са решили, че най- доброто е да се закупи нов камион за събиране на отпадъци, а този, който все още е в движение, да се ползва за извозване на зелената маса (ако се ползва един и същи камион, след извозването на последната се изисква измиване, което струва между 150 и 200 лв.) – за което общината има сключен договор с „Регионална чистота – Оряхово“ ООД за извозване на определено количество зелена маса (в момента инсталацията в Оряхово е повредена и не работи). Новият камион ще бъде МАН, с италианска конструкция, а не турска; МАН предоставят камиона, италианците – конструкцията, и всичко се сглобява от фирма тук, в България, като дават гаранция 5 години. Г-н Костовски поясни, че държавата е отложила с 1 година промените на изискванията за събиране на отпадъците, и при разговор с Председателя на комисията в народното събрание по екология и води е бил посъветван да купи камион, тъй като няма да се размине това, което изисква Европейската комисия.

Г-н Костовски разясни, че каквото е заложено в капиталовата програма за тази година, ще бъде изпълнено, и за 2025 г. ще останат по- малко обекти за ремонт; според него, няма друг вариант за справяне с проблема със събиране на отпадъците, но ако някой от съветниците има по- добро предложение, е готов да го чуе.

Г-н Костовски заяви, че и Община Враца, и Община Бяла Слатина имат много автомобили, ако един се счупи, имат с какво да го заменят, а община Борован има само един.

* **Докладна записка от Иван Костовски – Кмет на Община Борован, относно:** Актуализиране на списък на пътуващите педагогически и други специалисти в делегираната от държавата дейност „ Образование“, имащи право на заплащане на транспортните разходи през 2024 г.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца с оглед вземане на решение за одобряване на проект на договор за финансиране за реализиране на проект за довеждащ водопровод за допълнително водоснабдяване на гр. Враца и гр. Мездра.

Не постъпиха питания по тази докладна записка.

* **Докладна записка от Илиян Буковски – За Кмет на Община Борован, съгласно Заповед № 334/ 20.09.2024г., относно:** Продажба на земя – частна общинска собственост, представляваща урегулиран поземлен имот с кад. № 64, състоящ се от УПИ II и III, кв. 117 по действащия регулационен план на с. Борован, община Борован, с площ на УПИ II-64 – 1200 кв. м. и площ на УПИ III-64 – 1320 кв.м., на собственика на законно построена върху нея сграда.

Г-н Костовски поясни, че става дума за собственик на имот, който иска да закупи земята под дома си, в който живее от 40 години.

* **Докладна записка от Иван Костовски – Кмет на Община Борован, относно:** Искане за възобновяване на производството по издаване на Решение № 31 от Протокол № 3/29.08.2024 г. на Общински съвет - Борован във връзка с възникнали нови обстоятелства от съществено значение за издаването на акта, налагащи последващата отмяна на влязлото в сила решение.

Г-н И. Костовски поясни, че става дума за училището в с. Добролево, за което ще се наложи дофинансиране от общината; директорката е внесла тази докладна записка по- късно, тъй като със започването на учебната година, едни деца са напуснали, а други нови са дошли. Много добре е направена разбивката по класове, като е съгласувано с РУО – Враца - децата са 73, ако бяха 74, нямаше да се налага дофинансиране, поясни г-н Костовски, като добави, че е поканил директорката на училището да присъства на заседанието, за да отговаря на въпроси.

Г-н Костовски отправи молба към Председателя на Общински съвет – Борован, ако е възможно, да изтеглят тази докладна като първа, тъй като Директорката на училището има ангажимент по- късно.

Г-н И. Букерешки се съгласи да го стори, веднага след като докладната влезе в дневния ред.

Г-жа Сълковска заяви, че не е редно в последния момент да се внасят докладни записки – по малко от 24 часа преди заседанието.

Г-н Костовски в отговор поясни, че е разговарял с Директорката по този въпрос.

Г-жа Сълковска заяви, че докладната е внесена в общината на 19.09.2024 г.

* **Докладна записка от Иван Костовски – Кмет на Община Борован, относно:** Разрешение за формиране на маломерни паралелки за учебната 2024/2025 г. и осигуряване на допълнителни финансови средства за обезпечаване на учебния процес извън определените по единни разходни стандарти, чрез дофинансиране на делегираните от държавата дейности със собствени средства в следното училище:

ОУ „ Св. Св. Кирил и Методий“ с. Добролево.

Г-н Костовски поясни, че това е новото решение, което Общински съвет трябва да вземе относно маломерните паралелки в ОУ „ Св. Св. Кирил и Методий“ с. Добролево.

* **Докладна записка** от Иван Костовски – Кмет на Община Борован, относно: Актуализиране на Инвестиционна програма 2024 г. на Община Борован. – **Нов проект на решение, изменящ този, който е внесен с тази докладна записка.**

Г-жа И. Сълковска отправи запитване какво е ново в новия проект на решение относно Актуализиране на Инвестиционната програма на Община Борован за 2024 г.

Г-н И. Костовски поясни, че от Министерство на финансите имат нови изисквания, които се изразяват в описване на всеки един обект и средствата, необходими за неговия ремонт, а не както са заложени са 42 000 лв. за проектирането като цяло; за бъдещо проектиране трябва да бъдат изготвени документите по същия начин. Г-н Костовски добави, че от МФ не са сметнали за необходимо да уведомят общината за новите изисквания, които преди месец не са били такива; върнали са документите на общината да се преработят и по този начин се налага общината да чака за пари по 2-3 месеца (по стар договор общината още очаква 170 000 лв. да бъдат изплатени).

Г-н Костовски заяви, че г-жа К. Петкова – Инженер, ще присъства на заседанието, за да отговаря на въпроси.

**По т. 6 от дневния ред: Организационни.**

* **Заповед № РД-18-РР-14/ 11.09.2024 г. на Областен управител на област Враца, относно:** Изменение на Заповед № РД-18-РР-8/ 04.07.2024г., **относно:** вписване имената на конкретните представители на Община Борован в ОСР – Враца.

Г-н И. Букерешки съобщи, че имената на Председателя и на Заместник- председателя на ОбС – Борован са вписани в Заповедта за определяне на състав на Областен съвет за развитие на Област Враца.

* **Писмо от Съюз за стопанска инициатива – гр. София, относно:** Общински представител за Община Борован.

Г-жа И. Букерешки уведоми общинските съветници, че според това писмо, представител на ССИ за Община Борован е г-жа Десислава Александрова.

* **Определяне дата на следващо заседание.**

**По т. 7 от дневния ред: Молби.**

Г-жа И. Сълковска съобщи, че не са постъпили молби.

**По т. 8 от дневния ред: Питания.**

Не постъпиха питания от страна на общинските съветници.

Г-жа Сълковска закри заседанието в 11:45 ч.

Председател: ……………………..…….. (……………………..…………………………….….)

*(подпис) (име, фамилия)*

Зам. – председател: …………………….. (…………………………………...………………….)

*(подпис) (име, фамилия)*

Членове: 1. ……………………………… (…………………………………...………………….)

*(подпис) (име, фамилия)*

2. ……………………………… (…………………………………...………………….)

*(подпис) (име, фамилия)*

Изготвил:

И. Александрова

*Гл. специалист към Общински съвет - Борован*