О Б Щ И Н С К И С Ъ В Е Т - Б О Р О В А Н

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg

 **Постоянна комисия по**

**„Бюджет и финанси, развитие на местното самоуправление и законност“**

**П Р О Т О К О Л**

**№ 3**

Днес**, 27.09.2024 г**. /петък/, в Заседателната зала на Общински съвет – Борован, ул.“ Освобождение“ №1 се проведе заседание на постоянната комисия по „Бюджет и финанси, развитие на местното самоуправление и законност“ към Общински съвет – Борован.

Заседанието започна в **10:00** часа.

Присъстват – 4 общински съветника.

**На заседанието присъстваха още:**

Иван Костовски – Кмет на Община Борован

Ивайло Букерешки – Председател на Общински съвет – Борован,

Заседанието се откри и се ръководи от Председателят на комисията – г-н Пламен Петров.

Г-н П. Петров уведоми членовете на комисията за 4 нови докладни записки, както следва:

* **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца с оглед вземане на решение за одобряване на проект на договор за финансиране за реализиране на проект за довеждащ водопровод за допълнително водоснабдяване на гр. Враца и гр. Мездра.
* **Докладна записка от Илиян Буковски – За Кмет на Община Борован, съгласно Заповед № 334/ 20.09.2024г., относно:** Продажба на земя – частна общинска собственост, представляваща урегулиран поземлен имот с кад. № 64, състоящ се от УПИ II и III, кв. 117 по действащия регулационен план на с. Борован, община Борован, с площ на УПИ II-64 – 1200 кв. м. и площ на УПИ III-64 – 1320 кв.м., на собственика на законно построена върху нея сграда.
* **Докладна записка от Иван Костовски – Кмет на Община Борован, относно:** Искане за възобновяване на производството по издаване на Решение № 31 от Протокол № 3/29.08.2024 г. на Общински съвет - Борован във връзка с възникнали нови обстоятелства от съществено значение за издаването на акта, налагащи последващата отмяна на влязлото в сила решение.
* **Докладна записка от Иван Костовски – Кмет на Община Борован, относно:** Разрешение за формиране на маломерни паралелки за учебната 2024/2025 г. и осигуряване на допълнителни финансови средства за обезпечаване на учебния процес извън определените по единни разходни стандарти, чрез дофинансиране на делегираните от държавата дейности със собствени средства в следното училище:

ОУ „ Св. Св. Кирил и Методий“ с. Добролево.

Г-н П. Петров уведоми и за предложен нов проект на решение относно **Докладна записка от Иван Костовски – Кмет на Община Борован, относно:** Актуализиране на Инвестиционна програма 2024 г. на Община Борован.

Г-н П. Петров даде думата за мнения и становища по точките от дневен ред.

**По т. 1 от дневния ред:** Информация за подготовката на Община Борован за работа при зимни условия.

Г-н И. Костовски съобщи, че през м. Ноември ще бъде избран изпълнител за снегопочистването, за което Общински съвет ще бъде уведомен.

**По т. 2 от дневния ред:** 2. Информация за подготовката за „Деня на Община Борован“ – 25 Октомври 2024 г.

Г-н И. Костовски поясни, че без „да се орязва“ празника, с общинска администрация са опитали да „свият“ бюджета и да осигурят провеждането му с програма, която да е по- евтина, тъй като дейностите се заплащат от местни дейности. Г-н Костовски разясни, че през 2025 г. ще предвижда увеличение на МРЗ, което ще натовари местни дейности още повече; общината не може да си позволи да плаща 10 000 лв. за певица.

**По т. 3 от дневния ред: Предложение от Иван Костовски – Кмет на Община Борован, относно:** Възникнала необходимост от разширение на гробищен парк с. Борован в имот с идентификатор № 05548.77.14, местност „Гъбов дол“, по КККР на с. Борован, Община Борован.

Г-н Костовски поясни, че Община Борован е една от малкото, която няма Наредба за гробищните паркове. Като се изготви проектът за разширение на гробищен парк с. Борован, ще се изготви и Наредба. Това е дългосрочен проект; необходими са много средства, но ще се работи поетапно; тази година са заложени 35 000 лв. Идеята е да се срине къщичката, да се премести чешмата (с лични средства от г-н Костовски), да се направи пано за некролозите, да се направи пътека за траурната церемония, да се загради и да се построи малък параклис, за който има готов проект, предоставен на общината от Х. Андровски. В новата част ще се полагат покойните поред, като след изготвянето на Наредбата, ще се създаде и регистър, на починалите – кой кога е починал и къде е погребан. В момента положението е ужасно, погребват се хора и на пътеката, не е възможно да се окоси, а при палене, пожарникарите трябва да стъпват върху гробовете, за да угасят огъня.

Подобно е и предложението за разширение на гробищен парк с. Добролево, като става дума за българския гробищен парк.

**По т. 4 от дневния ред: Предложение от Иван Костовски – Кмет на Община Борован, относно:** Възникнала необходимост от разширение на гробищен парк с. Добролево в имот с идентификатор № 21600.21.22, местност „Сираковски път“, по КККР на с. Добролево, Община Борован.

**По т. 5 от дневния ред: Докладни записки.**

* **Докладна записка от Иван Костовски – Кмет на Община Борован, относно:** Отчет за касовото изпълнение на бюджета, отчет за касовото изпълнение на средствата от европейския съюз, отчет на чуждите средства на Община Борован към 31.12.2023 г., годишен отчет за състоянието на общинския дълг към 31.12.2023 г.

Г-н И. Костовски поясни, че е осигурил присъствието на г-ца Г. Костова – финансов контрольор, за заседанието на ОбС – Борован и е в готовност да запише въпроси, ако има такива, на които г-ца Костова ще отговори.

* **Докладна записка от Иван Костовски – Кмет на Община Борован, относно:** Приемане на План за провеждане на спасителни и неотложни аварийно- възстановителни работи при бедствия, аварии и катастрофи на територията на Община Борован.

Г-н Костовски поясни, че общината е подала две предложения в комисията по бедствия и аварии: едното е за 4 улици – 3 в с. Нивянин и 1 в с. Борован, на обща стойност 1 300 000 лв., за които е изготвено СМР от предходното ръководство; и второто – за почистване на речното корито на р. Бързица, за укрепване на подпорната стена, за ремонт на ул. Веслец и почистване около р. Скът в урбанизираната част на с. Нивянин – по 300 м от всяка страна на моста. За р. Скът в извън урбанизираната й част, общината е кандидатствала по ИТИ (Интегрирани териториални инвестиции), където участват Мизия, Бяла Слатина, Борован, Враца и областта, и Монтана, като Враца участва с 16 млн. лв., а Борован – с около 4 млн. лв.

Г-н П. Петров съобщи, че на моста в центъра на с. Борован положението също е много лошо.

Г-н Костовски в отговор заяви, че за почистването на папура е необходим багер; знае за проблема и го има предвид, но първо очаква финансовите средства за разрешаването му.

* **Докладна записка от Иван Костовски – Кмет на Община Борован, относно:** Извънредно неприсъствено заседание на общото събрание на Асоциация по водоснабдяване и канализация на обособената територия, обслужвана от „ВиК“ ООД – Враца.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализиране на списък на пътуващите служители от „Център за настаняване от семеен тип 1 и 2“, имащи право на заплащане на транспортните разходи през 2024 г.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализирани бюджетни прогнози за периода 2025 г. – 2028 г. в частта за местните дейности на Община Борован.

Г-н П. Петров отправи запитване защо се налага това.

Г-н Костовски в отговор заяви, че е изискана справка от Министерството.

* **Докладна записка от Иван Костовски – Кмет на Община Борован, относно:** Актуализиране на Инвестиционна програма 2024 г. на Община Борован.

Г-н Костовски поясни, че в новия проект на решение размерът на финансовите средства не се променя, а само детайлната разбивка на дейностите.

Г-н Костовски поясни, че се отделят 100 000 лв. за закупуване на помещение (агроаптеката) с три гаража, тъй като собственикът (Орлин) не желае да отдели гаражите, а продава всичко заедно, на обща цена от 180 000 лв. Докладната записка не е внесена сега, тъй като собственикът не е готов с пълния комплект документи, необходими за осъществяването на сделката, но г-н Костовски се е договорил с него да му изплати 100 000 лв. сега, а останалите 80 000 лв. – от капиталовата програма за 2025 г. Г-н Костовски поясни, че е необходимо помещение за отделяне на служителите от информационно обслужване на общината, тъй като в момента работят един върху друг. Г-н Костовски припомни, че средствата от капиталовата програма вече не могат да се прехвърлят за следващата година, и ако не се изразходят, се връщат на държавата.

* **Докладна записка от Иван Костовски – Кмет на Община Борован, относно:** Отдаване под наем на неурегулиран поземлен имот, представляващ Масивна сграда с кадастрален № 496, застроена площ от 20 кв. м., намиращ се в УПИ I-495, кв. 52 по плана на с. Малорад, при граници и съседни имоти: на изток – УПИ I-495; на запад – помещение „Тото“, представляващо част от поземлен имот с кадастрален № 496, на север – ул. „Искър“; на юг – УПИ I-495, актуван с АЧОС № 1018/24.09.2009 г., вписан в Служба по вписванията гр. Бяла Слатина, Вх.рег.№ 3216 от 25.09.2009 г., Акт № 167, Том VI, нд. 1152/09г.

Г-н П. Петров отправи запитване дали общината желае да отдаде под наем този имот.

Г-н Костовски поясни, че не общината желае, а има заявител (Румен от с. Малорад), който желае да го наеме; бил е нает от друг, който се е отказал и е прекратил договора си с общината; но за да се отдаде отново под наем, е необходимо решение на Общински съвет.

* **Докладна записка от Иван Костовски – Кмет на Община Борован, относно:** Даване на съгласие за актуализиране на Инвестиционната програма на Община Борован за 2024 и закупуване на нов специализиран автомобил за отпадъци от натрупаните отчисления по чл. 64 от Закона за управление на отпадъците и средства отпуснати от държавния бюджет на база чл. 52, ал. 1, т. 1, буква «в» от Закона за публичните финанси.

Г-н П. Петров отправи запитване относно изразходването на 100 000 лв. от капиталовата програма за тази година, и 300 000 лв. от тази за 2025 г.; какъв е размерът на средствата в КП за 2025г., колко ще ни останат, как ще се справим.

Г-н Костовски разясни, че преди частичните избори за общински съветници в Община Борован, предходния състав на ОбС назначи комисия, която да извърши оглед на всички МПС-та, собственост на общината. Протоколът на комисията удостоверява, че камионът, с който разполагаме в момента, е „на ръба“ и ако се счупи, наемът на друг е 3000 – 4000 лв. Обсъждахме го дълго време и стигнахме до извода, че техника втора употреба няма да се купува, тъй като и тази, с която общината разполага (специализирания Мерцедес Бенц за отпадъци, който не е в движение и се продава на търг), стои на паркинга на ДСП и няма кой да я купи. Г-н Костовски и общинска администрация са решили, че най- доброто е да се закупи нов камион за събиране на отпадъци, а този, който все още е в движение, да се ползва за извозване на зелената маса (ако се ползва един и същи камион, след извозването на последната се изисква измиване, което струва между 150 и 200 лв.) – за което общината има сключен договор с „Регионална чистота – Оряхово“ ООД за извозване на определено количество зелена маса. Новият камион ще бъде МАН, с италианска конструкция, а не турска; МАН предоставят камиона, италианците – конструкцията, и всичко се сглобява от фирма тук, в България. По този начин се решава проблема с отпадъците. Г-н Костовски поясни, че държавата е отложила с 1 година промените на изискванията за събиране на отпадъците, и при разговор с Председателя на комисията в народното събрание по екология и води е бил посъветван да купи камион, тъй като няма да се размине това, което изисква Европейската комисия.

Г-н Костовски, в отговор на г-н П. Петров разясни, че каквото е заложено в капиталовата програма за тази година, ще бъде изпълнено, и тогава ще останат много малко неща да се донаправят; капиталовата програма за 2025 г. се очертава да бъде около 700 000 лв., като се вземат от нея 330 000 лв. за камиона, ще останат около 400 000 лв. които отново ще бъдат вложени в ремонтни дейности в общината. Видно е, че агроаптеката ще е закупена, оградата на ДСП е почти готова, заложени са камери, път, осветление, покрива на сградата в с. Нивянин, гробищните паркове, така че с тези 400 000 лв. ще се затвори на 80% процесът по плануваните за ремонт обекти.

Г-н Костовски заяви, че неговото виждане е,че няма друг вариант за справяне с проблема със събиране на отпадъците, но решението е на Общински съвет.

Г-н И. Букерешки отправи запитване дали се купува камиона от едно място, а конструкцията – от друго, и за кое от двете е гаранцията.

Г-н И. Костовски поясни, че МАН осигуряват само камиона с влекача; ако общината поръча и конструкцията от МАН, ще е невъзможно да я плати; МАН дава гаранция от 5 години за камиона, а италианците – 5 години за конструкцията, заяви г-н Костовски, като добави, че това е много фина техника и ще се наложи да изпрати служителите на обучение; както и че е необходимо да се закупят и нови пластмасови контейнери, тъй като металните ръждясват и гният на дъното.

Г-н П. Петров съобщи, че пред някои домове има по три контейнера, а пред други – нито един, като пожела съдействие от Кмета на общината за правилното разпределяне на броя контейнери по улиците.

Г-н С. Симеонов заяви, че много хора не желаят контейнерите да са много близо до домовете им, заради лошата им миризма.

* **Докладна записка от Иван Костовски – Кмет на Община Борован, относно:** Актуализиране на списък на пътуващите педагогически и други специалисти в делегираната от държавата дейност „ Образование“, имащи право на заплащане на транспортните разходи през 2024 г.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца с оглед вземане на решение за одобряване на проект на договор за финансиране за реализиране на проект за довеждащ водопровод за допълнително водоснабдяване на гр. Враца и гр. Мездра.

Не постъпиха питания по тази докладна записка.

* **Докладна записка от Илиян Буковски – За Кмет на Община Борован, съгласно Заповед № 334/ 20.09.2024г., относно:** Продажба на земя – частна общинска собственост, представляваща урегулиран поземлен имот с кад. № 64, състоящ се от УПИ II и III, кв. 117 по действащия регулационен план на с. Борован, община Борован, с площ на УПИ II-64 – 1200 кв. м. и площ на УПИ III-64 – 1320 кв.м., на собственика на законно построена върху нея сграда.

Г-н П. Петров заяви, че Кметът е пояснил в началото на заседанието, че става дума за собственик на имот, който иска да закупи земята под дома си, в който живее от 40 години.

* **Докладна записка от Иван Костовски – Кмет на Община Борован, относно:** Искане за възобновяване на производството по издаване на Решение № 31 от Протокол № 3/29.08.2024 г. на Общински съвет - Борован във връзка с възникнали нови обстоятелства от съществено значение за издаването на акта, налагащи последващата отмяна на влязлото в сила решение.

Г-н И. Костовски поясни, че става дума за училището в с. Добролево, за което ще се наложи дофинансиране от общината; директорката е внесла тази докладна записка по- късно, тъй като със започването на учебната година, едни деца са напуснали, а други нови са дошли. Много добре е направена разбивката по класове, като е съгласувано с РУО – Враца - децата са 73, ако бяха 74, нямаше да се налага дофинансиране, поясни г-н Костовски.

* **Докладна записка от Иван Костовски – Кмет на Община Борован, относно:** Разрешение за формиране на маломерни паралелки за учебната 2024/2025 г. и осигуряване на допълнителни финансови средства за обезпечаване на учебния процес извън определените по единни разходни стандарти, чрез дофинансиране на делегираните от държавата дейности със собствени средства в следното училище:

ОУ „ Св. Св. Кирил и Методий“ с. Добролево.

Г-н Костовски поясни, че това е новото решение, което Общински съвет трябва да вземе относно маломерните паралелки в ОУ „ Св. Св. Кирил и Методий“ с. Добролево.

* **Докладна записка** от Иван Костовски – Кмет на Община Борован, относно: Актуализиране на Инвестиционна програма 2024 г. на Община Борован. – **Нов проект на решение, изменящ този, който е внесен с тази докладна записка.**

Г-н П. Петров отправи запитване какво е ново в новия проект на решение относно Актуализиране на Инвестиционната програма на Община Борован за 2024 г.

Г-н И. Костовски поясни, че от Министерство на финансите имат нови изисквания, които се изразяват в описване на всеки един обект и средствата, необходими за ремонта му. Г-н Костовски добави, че от МФ не са сметнали за необходимо да уведомят общината за новите изисквания, и по този начин се налага общината да чака за пари по 2-3 месеца.

**По т. 6 от дневния ред: Организационни.**

* **Заповед № РД-18-РР-14/ 11.09.2024 г. на Областен управител на област Враца, относно:** Изменение на Заповед № РД-18-РР-8/ 04.07.2024г., **относно:** вписване имената на конкретните представители на Община Борован в ОСР – Враца.

Г-н П. Петров съобщи, че имената на Председателя и на Заместник- председателя на ОбС – Борован са вписани в Заповедта за определяне на състав на Областен съвет за развитие на Област Враца.

* **Писмо от Съюз за стопанска инициатива – гр. София, относно:** Общински представител за Община Борован.

Г-н П. Петров уведоми общинските съветници, че според това писмо, представител на ССИ за Община Борован е г-жа Десислава Александрова.

* **Определяне дата на следващо заседание.**

**По т. 7 от дневния ред: Молби.**

Г-н П. Петров съобщи, че не са постъпили молби.

**По т. 8 от дневния ред: Питания.**

Г-н П. Петров отправи запитвания към г-н И. Костовски, както следва:

1. Въпросът е информативен: 6 от улуците на читалището, на покрива откъм реката, са паднали и ги няма. Два други съм ги поправил, тъй като течеше вода в салона.
2. Какъв е размерът на наема за кабелната телевизия, и този на стаята, която е под наем и къде отиват тези пари?
3. Дадено е читалището за стопанисване и не е издаден Акт, има само заповед , представена на председателя. Няма и документи относно състоянието на сградата, когато е била отдадена за стопанисване.
4. Има пясък на тротоара към бензиностанцията и хората не могат да минават с колички.
5. Какво се случва със спортната база? Оградата е паднала, седалките са счупени; спряна ли е водата? Има ли клуб, има ли деца?

Г-н И. Костовски, в отговор на г-н П. Петров, поясни:

1 и 3. Председателят на читалището да дойде в общината и ще проверим какъв е случаят – аз не разполагам с информацията, която имате вие; а относно улуците, това си е ваша работа.

4. Общината не е ползвала пясък, проблем има между асфалта на тротоара и газ станцията, около 30 – 50 м – да не би да се визира това? Кажете ми, г-н Петров, кой от гражданите излезе да почисти пред дома си? Не желая да обиждам никого, но хората не са добросъвестни.

5. Имах намерение да направя ремонт на спортната база: основата е 1070 м2, навремето не е направен наклон, за да се оттича водата. Водата е спряна, бойлерите не работят. Консултирал съм се с две фирми – не може да се ремонтира със замазка – ще се напука; трябва да се излее нова плоча, с арматура № 6, да се мине с хеликоптера, за да е идеално равно, да се опъне изкуствената трева и да се загради – това възлиза на 100 000 лв. Разговарял съм и с човек от ДФ „Земеделие“, който каза, че има възможност такъв проект да се осъществи с помощта на Футболния съюз, който помага при изграждане на футболни игрища. Общината разполага с 20 000 лв. за спортни дейности, с които бих могъл да заградя предната част на игрището. По въпроса за клуб – няма такъв, няма и деца; предходното ръководство не желае да комуникира с общината, не желае да предостави банкови сметки; най- вероятно ще регистрираме нов клуб, но сега децата няма къде да играят. За да се поддържа спортната база, е необходимо да има кладенец с вода, а бих искал и сградата да се ремонтира, но дори тухлите са изгнили.

Заседанието бе закрито в 10:55 ч.

Председател: ……………………..…….. (……………………..…………………………….….)

*(подпис) (име, фамилия)*

Зам. – председател: …………………….. (…………………………………...………………….)

*(подпис) (име, фамилия)*

Членове: 1. ……………………………… (…………………………………...………………….)

*(подпис) (име, фамилия)*

2. ……………………………… (…………………………………...………………….)

*(подпис) (име, фамилия)*

Изготвил:

И. Александрова

*Гл. специалист към Общински съвет - Борован*