О Б Щ И Н С К И С Ъ В Е Т - Б О Р О В А Н

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg

 **Постоянна комисия по**

**„Образование, здравеопазване, култура, социална политика, спорт,**

**туризъм и младежки политики“**

**П Р О Т О К О Л**

**№ 3**

Днес**, 27.09.2024 г**. /петък/, в Заседателната зала на Общински съвет – Борован, ул.“ Освобождение“ №1 се проведе заседание на постоянната комисия по „Образование, здравеопазване, култура, социална политика, спорт, туризъм и младежки политики“ към Общински съвет – Борован.

Заседанието започна в **12:30** часа.

Присъстват – 4 общински съветника.

**На заседанието присъстваха още:**

Иван Костовски – Кмет на Община Борован

Ивайло Букерешки – Председател на Общински съвет – Борован,

Заседанието се откри и се ръководи от Председателят на комисията – г-жа Мариана Маринова.

Г-жа Мариана Маринова уведоми членовете на комисията за 4 нови докладни записки, както следва:

* **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца с оглед вземане на решение за одобряване на проект на договор за финансиране за реализиране на проект за довеждащ водопровод за допълнително водоснабдяване на гр. Враца и гр. Мездра.
* **Докладна записка от Илиян Буковски – За Кмет на Община Борован, съгласно Заповед № 334/ 20.09.2024г., относно:** Продажба на земя – частна общинска собственост, представляваща урегулиран поземлен имот с кад. № 64, състоящ се от УПИ II и III, кв. 117 по действащия регулационен план на с. Борован, община Борован, с площ на УПИ II-64 – 1200 кв. м. и площ на УПИ III-64 – 1320 кв.м., на собственика на законно построена върху нея сграда.
* **Докладна записка от Иван Костовски – Кмет на Община Борован, относно:** Искане за възобновяване на производството по издаване на Решение № 31 от Протокол № 3/29.08.2024 г. на Общински съвет - Борован във връзка с възникнали нови обстоятелства от съществено значение за издаването на акта, налагащи последващата отмяна на влязлото в сила решение.
* **Докладна записка от Иван Костовски – Кмет на Община Борован, относно:** Разрешение за формиране на маломерни паралелки за учебната 2024/2025 г. и осигуряване на допълнителни финансови средства за обезпечаване на учебния процес извън определените по единни разходни стандарти, чрез дофинансиране на делегираните от държавата дейности със собствени средства в следното училище:

ОУ „ Св. Св. Кирил и Методий“ с. Добролево.

Г-жа М. Маринова уведоми и за предложен нов проект на решение относно **Докладна записка от Иван Костовски – Кмет на Община Борован, относно:** Актуализиране на Инвестиционна програма 2024 г. на Община Борован.

Г-жа М. Маринова даде думата за мнения и становища по точките от дневен ред.

**По т. 1 от дневния ред:** Информация за подготовката на Община Борован за работа при зимни условия.

**По т. 2 от дневния ред:** Информация за подготовката за „Деня на Община Борован“ – 25 Октомври 2024 г.

**По т. 3 от дневния ред: Предложение от Иван Костовски – Кмет на Община Борован, относно:** Възникнала необходимост от разширение на гробищен парк с. Борован в имот с идентификатор № 05548.77.14, местност „Гъбов дол“, по КККР на с. Борован, Община Борован.

**По т. 4 от дневния ред: Предложение от Иван Костовски – Кмет на Община Борован, относно:** Възникнала необходимост от разширение на гробищен парк с. Добролево в имот с идентификатор № 21600.21.22, местност „Сираковски път“, по КККР на с. Добролево, Община Борован.

Г-н Костовски поясни, че идеята му е да се изгради пътека за траурната церемония, да няма портали и да се минава само от едно място в новата част, като се осигури достъп до старата част; къщичката да се събори, в предната част да се направят пана за разлепване на некролозите и откъм страната на „Гъбов дол“ да се обособят места за автомобили, без да се очертават; да се закупи къщичка или фургон за пазача. В Община Борован няма Наредба за гробищните паркове – до края на годината ще се изготви такава и покойните вече ще бъдат полагани по ред; ще се създаде и регистър, в който ще се вписват – кой кога е починал и къде е погребан, и ще се поддържа. Сега не е възможно дори да се окоси, а при палене, пожарникарите трябва да стъпват върху гробовете, за да угасят огъня, разясни г-н Костовски.

Г-н Костовски поясни също, че съветниците от с. Малорад са го попитали за гробищния парк там, но в с. Малорад паркът граничи с частен имот и няма къде да се разшири; в с. Нивянин беше същото, но Кметът беше настоятелен, и намери начин да разреши проблема.

Г-н М. Диловски съобщи, че е имало човек, който е искал да дари имота си до гробищния парк, за разширяването му.

Г-н Е. Червеняшки заяви, че може да се изгради нов гробищен парк, и да се запази и старият.

Г-н Костовски разясни, че като общински съветници могат да изготвят и да внесат докладна записка до кмета на общината, с копие до Общински съвет; или да предадат на Кмета на Кметството да изготви такава, и да опише какво е състоянието на гробищния парк в с. Малорад, да се провери в картата чий е имотът около него и да се вземе решение какво и как би могло да се направи.

Подобно е и предложението за разширение на гробищен парк с. Добролево, като става дума за българския гробищен парк, поясни г-н Костовски.

**По т. 5 от дневния ред: Докладни записки.**

* **Докладна записка от Иван Костовски – Кмет на Община Борован, относно:** Отчет за касовото изпълнение на бюджета, отчет за касовото изпълнение на средствата от европейския съюз, отчет на чуждите средства на Община Борован към 31.12.2023 г., годишен отчет за състоянието на общинския дълг към 31.12.2023 г.

Г-н И. Костовски поясни, че е осигурил присъствието на г-ца Г. Костова – финансов контрольор, за заседанието на ОбС – Борован и е в готовност да запише въпроси, ако има такива, на които г-ца Костова ще отговори.

* **Докладна записка от Иван Костовски – Кмет на Община Борован, относно:** Приемане на План за провеждане на спасителни и неотложни аварийно- възстановителни работи при бедствия, аварии и катастрофи на територията на Община Борован.

Г-н Костовски поясни, че общината е подала две предложения в комисията по бедствия и аварии: едното е за 4 улици – 3 в с. Нивянин и 1 в с. Борован, на обща стойност 1 300 000 лв., за които е изготвено СМР от предходното ръководство; и второто – за почистване на речното корито на р. Бързица, за укрепване на подпорната стена, за ремонт на ул. Веслец и почистване около р. Скът в урбанизираната част на с. Нивянин – по 300 м от всяка страна на моста; предложенията са внесени преди 3 месеца, одобрени са, но държавата няма пари.

В Комисията има 378 внесени предложения, по данни на секретаря на Междуведомствената комисия, но пари няма; същият е отправил запитване към г-н Костовски колко човека има риск да се наводнят, като според него нямало да са повече от 5- 7 души. Г-н Костовски не смята, че това е незначителен риск, според него и един човек да се наводни, е проблем.

* **Докладна записка от Иван Костовски – Кмет на Община Борован, относно:** Извънредно неприсъствено заседание на общото събрание на Асоциация по водоснабдяване и канализация на обособената територия, обслужвана от „ВиК“ ООД – Враца.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализиране на списък на пътуващите служители от „Център за настаняване от семеен тип 1 и 2“, имащи право на заплащане на транспортните разходи през 2024 г.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализирани бюджетни прогнози за периода 2025 г. – 2028 г. в частта за местните дейности на Община Борован.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Актуализиране на Инвестиционна програма 2024 г. на Община Борован.

Г-н Костовски поясни, че в новия проект на решение размерът на финансовите средства не се променя, а само детайлната разбивка на дейностите.

Г-н Костовски поясни, че се отделят 100 000 лв. за закупуване на помещение (агроаптеката) с три гаража, тъй като собственикът (Орлин) не желае да отдели гаражите, а продава всичко заедно, на обща цена от 180 000 лв. Докладната записка не е внесена сега, тъй като собственикът не е готов с пълния комплект документи, необходими за осъществяването на сделката, но г-н Костовски се е договорил с него да му се изплатят 100 000 лв. сега, а останалите 80 000 лв. – от капиталовата програма за 2025 г. Г-н Костовски поясни, че е необходимо помещение за отделяне на служителите на информационно обслужване на общината, тъй като в момента работят един върху друг и седят върху папките.

Г-н Костовски припомни, че средствата от капиталовата програма вече не могат да се прехвърлят за следващата година, и ако не се изразходят, се връщат на държавата.

* **Докладна записка от Иван Костовски – Кмет на Община Борован, относно:** Отдаване под наем на неурегулиран поземлен имот, представляващ Масивна сграда с кадастрален № 496, застроена площ от 20 кв. м., намиращ се в УПИ I-495, кв. 52 по плана на с. Малорад, при граници и съседни имоти: на изток – УПИ I-495; на запад – помещение „Тото“, представляващо част от поземлен имот с кадастрален № 496, на север – ул. „Искър“; на юг – УПИ I-495, актуван с АЧОС № 1018/24.09.2009 г., вписан в Служба по вписванията гр. Бяла Слатина, Вх.рег.№ 3216 от 25.09.2009 г., Акт № 167, Том VI, нд. 1152/09г.

Г-н Костовски разясни, че има заявител (Румен от с. Малорад), който желае да наеме помещението до тотото в с. Малорад; било е наето от друг, който се е отказал и е прекратил договора си с общината; но за да се отдаде отново под наем, е необходимо решение на Общински съвет.

* **Докладна записка от Иван Костовски – Кмет на Община Борован, относно:** Даване на съгласие за актуализиране на Инвестиционната програма на Община Борован за 2024 и закупуване на нов специализиран автомобил за отпадъци от натрупаните отчисления по чл. 64 от Закона за управление на отпадъците и средства отпуснати от държавния бюджет на база чл. 52, ал. 1, т. 1, буква «в» от Закона за публичните финанси.

Г-н Костовски разясни, че преди частичните избори за общински съветници в Община Борован, предходния състав на ОбС е назначил комисия, която да извърши оглед на всички МПС-та, собственост на общината. Протоколът на комисията удостоверява, че камионът, с който общината разполага в момента, е „на ръба“ и ако се счупи, наемът на друг е между 3000 и 4000 лв. Г-н Костовски и общинска администрация са стигнали до извода, че техника втора употреба няма да се купува, тъй като няма такава за по- малко от 200 000 лв.; затова са решили, че най- доброто е да се закупи нов камион за събиране на отпадъци, а този, който все още е в движение, да се ползва за извозване на зелената маса (ако се ползва един и същи камион, след извозването на последната се изисква измиване, което струва между 150 и 200 лв.) – за което общината има сключен договор с „Регионална чистота – Оряхово“ ООД за извозване на определено количество зелена маса (в момента инсталацията в Оряхово не работи, повредила се е). Новият камион ще бъде МАН, с италианска конструкция, а не турска; МАН предоставят камиона, италианците – конструкцията, и всичко се сглобява от фирма тук, в България. По този начин се решава проблема с отпадъците. Г-н Костовски поясни, че държавата е отложила с 1 година промените на изискванията за събиране на отпадъците, и при разговор с Председателя на комисията в народното събрание по екология и води е бил посъветван да купи камион, тъй като няма да се размине това, което изисква Европейската комисия.

Г-н Костовски заяви, че неговото виждане е,че няма друг вариант за справяне с проблема със събиране на отпадъците, но решението е на Общински съвет.

Г-н И. Костовски поясни, че МАН дава гаранция от 5 години за камиона, а италианците – 5 години за конструкцията, и добави, че това е много фина техника и ще се наложи да изпрати служителите на обучение; както и че е необходимо да се закупят и нови пластмасови контейнери, тъй като металните ръждясват и гният на дъното.

Г-н Е. Червеняшки заяви, че има много строителни отпадъци на шосето, стъклени и пластмасови бутилки също, които са 80 % от общото количество отпадъци. Хората ги зариват с пръст, или ги изхвърлят на гарите, на шосето.

Г-н И. Костовски заяви, че има и контейнери за строителни отпадъци, за които е разговарял с две фирми, които имат оферти, но този вариант е много скъп; разясни също, че през м. февруари Началникът на РИОСВ е заявил, че има разписано решение на Европейската комисия за строеж на площадки за строителни отпадъци и дробилки към тях в общините, но до днес не е постъпвала друга информация по този въпрос в общината. Г-н Костовски поясни, че е необходимо разрешение от МОСВ и РИОСВ, които да изследват мястото за построяване на площадка за строителни отпадъци (да няма подпочвени води и др.).

Г-н Червеняшки заяви, че ще напишат акт на г-н Костовски.

Г-н Костовски се съгласи, че г-н Червеняшки е прав.

* **Докладна записка от Иван Костовски – Кмет на Община Борован, относно:** Актуализиране на списък на пътуващите педагогически и други специалисти в делегираната от държавата дейност „ Образование“, имащи право на заплащане на транспортните разходи през 2024 г.

Не постъпиха питания по тази докладна записка.

* **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца с оглед вземане на решение за одобряване на проект на договор за финансиране за реализиране на проект за довеждащ водопровод за допълнително водоснабдяване на гр. Враца и гр. Мездра.

Не постъпиха питания по тази докладна записка.

* **Докладна записка от Илиян Буковски – За Кмет на Община Борован, съгласно Заповед № 334/ 20.09.2024г., относно:** Продажба на земя – частна общинска собственост, представляваща урегулиран поземлен имот с кад. № 64, състоящ се от УПИ II и III, кв. 117 по действащия регулационен план на с. Борован, община Борован, с площ на УПИ II-64 – 1200 кв. м. и площ на УПИ III-64 – 1320 кв.м., на собственика на законно построена върху нея сграда.

Г-н Костовски поясни, че става дума за собственик на имот, който иска да закупи земята под дома си, в който живее от 40 години – това е Златко Манчев, който получава разрешение да построи къщата си през 1984 г., но не и за земята под нея.

* **Докладна записка от Иван Костовски – Кмет на Община Борован, относно:** Искане за възобновяване на производството по издаване на Решение № 31 от Протокол № 3/29.08.2024 г. на Общински съвет - Борован във връзка с възникнали нови обстоятелства от съществено значение за издаването на акта, налагащи последващата отмяна на влязлото в сила решение.
* **Докладна записка от Иван Костовски – Кмет на Община Борован, относно:** Разрешение за формиране на маломерни паралелки за учебната 2024/2025 г. и осигуряване на допълнителни финансови средства за обезпечаване на учебния процес извън определените по единни разходни стандарти, чрез дофинансиране на делегираните от държавата дейности със собствени средства в следното училище:

ОУ „ Св. Св. Кирил и Методий“ с. Добролево.

Г-н И. Костовски разясни, че става дума за училището в с. Добролево, за което ще се наложи дофинансиране от общината, тъй като децата са 73, ако са били 74, няма да се дофинансира. Директорката е внесла тази докладна записка по- късно, тъй като със започването на учебната година, едни деца са напуснали, а други нови са дошли; но ще присъства на заседанието и ще разясни по – подробно, поясни г-н Костовски.

* **Докладна записка** от Иван Костовски – Кмет на Община Борован, относно: Актуализиране на Инвестиционна програма 2024 г. на Община Борован. – **Нов проект на решение, изменящ този, който е внесен с тази докладна записка.**

Г-н И. Костовски поясни, че от Министерство на финансите имат нови изисквания, които се изразяват в описване на всеки един обект и средствата, необходими за неговия ремонт, а не както са заложени са 42 000 лв. за проектирането като цяло; за бъдещо проектиране трябва да бъдат изготвени документите по същия начин.

Г-н Костовски заяви, че г-жа К. Петкова ще присъства на заседанието, за да отговаря на въпроси.

**По т. 6 от дневния ред: Организационни.**

* **Заповед № РД-18-РР-14/ 11.09.2024 г. на Областен управител на област Враца, относно:** Изменение на Заповед № РД-18-РР-8/ 04.07.2024г., **относно:** вписване имената на конкретните представители на Община Борован в ОСР – Враца.

Г-н И. Букерешки съобщи, че имената на Председателя и на Заместник- председателя на ОбС – Борован са вписани в Заповедта за определяне на състав на Областен съвет за развитие на Област Враца.

* **Писмо от Съюз за стопанска инициатива – гр. София, относно:** Общински представител за Община Борован.

Г-жа И. Букерешки уведоми общинските съветници, че според това писмо, представител на ССИ за Община Борован е г-жа Десислава Александрова.

* **Определяне дата на следващо заседание.**

**По т. 7 от дневния ред: Молби.**

Г-жа М. Маринова съобщи, че не са постъпили молби.

**По т. 8 от дневния ред: Питания.**

Не постъпиха питания от страна на общинските съветници.

Г-жа Маринова закри заседанието в 13:10 ч.

Председател: ……………………..…….. (……………………..…………………………….….)

*(подпис) (име, фамилия)*

Зам. – председател: …………………….. (…………………………………...………………….)

*(подпис) (име, фамилия)*

Членове: 1. ……………………………… (…………………………………...………………….)

*(подпис) (име, фамилия)*

2. ……………………………… (…………………………………...………………….)

*(подпис) (име, фамилия)*

Изготвил:

И. Александрова

*Гл. специалист към Общински съвет - Борован*